Source: https://www.ko.sk/Home.aspx?Menu=id:Uvod
Timestamp: 2020-01-28 06:44:10+00:00
Document Index: 5214842

Matched Legal Cases: ['§ 136', '§ 76', '§ 83', '§ 84', '§ 90', '§ 24']

Verejnosť > Informácie pre verejnosť > Základné informácie
Ministerstvo dopravy a výstavby SR zákonom č. 725/2004 o podmienkach prevádzky vozidiel v premávke na pozemných komunikáciách (ďalej len „zákon“) zaviedlo technickú službu – kontrolu originality vozidiel. Zákon nadobudol účinnosť 1. marca 2005. 20. mája 2018 vstúpil do platnosti Zákon o prevádzke vozidiel v cestnej premávke a o zmene a doplnení niektorých zákonov č. 106/2018 Z.z, ktorý nahradil zákon č. 725/2004 Z.z.
Výsledok kontroly originality je zaznamenaný do Odborného posudku o kontrole originality vozidla, do informačného systému KO a vyjadruje stav spôsobilosti vozidla pre premávku na pozemných komunikáciách. Vozidlo s výsledkom „spôsobilé“ na premávku po pozemných komunikáciách je označené kontrolnou nálepkou KO. Ak na vozidle s výsledkom „dočasne spôsobilé“ budú odstránené dôvody dočasnej spôsobilosti, bude na vozidle vykonaná kontrola zameraná na odstránenie nedostatkov. Výsledok je po bezplatnej registrácii prístupný na internete - overenie vozidla
Odborný posudok o kontrole originality sa vyžaduje v nasledovných prípadoch (zákon 106/2018 Z.z.):
na základe rozkazu alebo rozhodnutia schvaľovacieho orgánu
pri vydaní duplikátu technického osvedčenia vozidla z dôvodu jeho poškodenia, zničenia, straty alebo odcudzenia okrem vozidiel kategórie S, PN a výmenných nadstavieb
Odborný posudok o kontrole originality sa vyžaduje v nasledovných prípadoch (vyhláška 131/2018 Z.z k zákonu 106/2018 Z.z.):
pri podaní návrhu na jednotlivé uznanie typového schválenia EÚ jednotlivo dovezeného vozidla z členského štátu alebo zmluvného štátu, ak ide o nové vozidlo, ktoré nebolo prihlásené do evidencie vozidiel v členskom štáte
pri podaní návrhu na jednotlivé uznanie typového schválenia EÚ jednotlivo dovezeného vozidla z členského štátu alebo zmluvného štátu, ak ide o nové vozidlo, ktoré bolo prihlásené do evidencie vozidiel v členskom štáte, alebo ak ide o ojazdené vozidlo
pri podaní návrhu na jednotlivé uznanie schválenia jednotlivo dovezeného vozidla z členského štátu alebo zmluvného štátu, ak ide o nové vozidlo, ktoré nebolo prihlásené do evidencie vozidiel v členskom štáte
pri podaní návrhu na jednotlivé uznanie schválenia jednotlivo dovezeného vozidla z členského štátu alebo zmluvného štátu, ak ide o nové vozidlo, ktoré bolo prihlásené do evidencie vozidiel v členskom štáte, alebo ak ide o ojazdené vozidlo
pri podaní návrhu na jednotlivé schválenie EÚ jednotlivo dovezeného vozidla z členského štátu alebo zmluvného štátu
pri podaní návrhu na vnútroštátne jednotlivé schválenie jednotlivo dovezeného vozidla z členského štátu alebo zmluvného štátu
pri podaní návrhu na jednotlivé uznanie typového schválenia EÚ jednotlivo dovezeného vozidla z tretieho štátu
pri podaní návrhu na vnútroštátne jednotlivé schválenie jednotlivo dovezeného vozidla z tretieho štátu
pri podaní návrhu na opätovné schválenie jednotlivého vozidla na prevádzku v cestnej premávke
pri podaní návrhu na dodatočné schválenie jednotlivého vozidla
pri podaní návrhu na vydanie nového osvedčenia o evidencii časti II alebo nového technického osvedčenia vozidla po vykonaní hromadnej prestavby; odborný posudok o kontrole originality nie je potrebný, ak ide o prestavbu montážou plynového zariadenia
pri podaní návrhu na schválenie prestavby jednotlivého vozidla po vykonaní prestavby; odborný posudok o kontrole originality nie je potrebný, ak ide o prestavbu montážou plynového zariadenia
pri podaní návrhu na zmenu údajov v osvedčení o evidencii časti II alebo v technickom osvedčení vozidla z dôvodu výmeny karosérie alebo rámu, po vykonaní výmeny karosérie alebo rámu
pri podaní návrhu na zmenu údajov v osvedčení o evidencii časti II alebo v technickom osvedčení vozidla z dôvodu výmeny motora, po vykonaní výmeny motora
pri podaní návrhu na pridelenie náhradného identifikačného čísla vozidla VIN
pri podaní návrhu na vydanie osvedčenia o evidencii časti II, to neplatí pre vozidlá kategórie L1e vyrobené pred 1. januárom 2000
pri podaní návrhu na povolenie výnimky z technických požiadaviek pre vozidlá
Odborný posudok o kontrole originality sa vyžaduje v nasledovných prípadoch (zákon 8/2009 Z.z.):
pri oznámení trvalej zmeny farby vozidla v evidencii vozidiel
pri oznámení odhlásenia vozidla do cudziny v evidencii vozidiel
pri oznámení prevodu držby vozidla na inú osobu alebo zmeny vlastníckeho práva k vozidlu v evidencii vozidiel ak doterajší vlastník alebo osoba, na ktorú sa držba vozidla previedla, požiada orgán Policajného zboru o zrušenie tohto oznámenia, po 30 dňoch odo dňa vykonania tejto zmeny
pri oznámení prevodu držby vozidla na inú osobu alebo zmeny vlastníckeho práva k vozidlu v evidencii vozidiel, ak osoba, na ktorú sa držba vozidla previedla, požiada orgán Policajného zboru po 30 dňoch odo dňa, keď sa na ňu previedla držba vozidla, o zápis do dokladov vozidla
pri porovnaní údajov uvádzaných v osvedčení o evidencii časť II s údajmi priamo na vozidle, ak toto porovnanie nebude vykonané a na vykonanie požadovaného evidenčného úkonu žiadateľ predložil práve odborný posudok o kontrole originality
Technickou službou kontroly originality je osoba poverená typovým schvaľovacím orgánom ako nezávislá organizácia zabezpečujúca v mene typového schvaľovacieho orgánu činnosti súvisiace s vykonávaním kontroly originality podľa tohto zákona a vykonávacieho právneho predpisu podľa § 136 ods. 3 písm. i). MDV SR na základe výsledku výberového konania udelilo poverenie technickej službe kontroly originality vozidiel spoločnosti IRIS IDENT, s.r.o., Banská Bystrica.
Povinnosti Technickej služby kontroly originality vozidiel ustanovuje § 76 Zákon 106/2018 Z.z.
Zriaďovatelia PKO, fyzické osoby alebo právnické osoby, ktoré chcú prevádzkovať PKO a vykonávať kontroly originality podľa § 83 citovaného zákona, sú povinné vopred písomne požiadať Okresný úrad pre cestnú dopravu a pozemné komunikácie o povolenie na zriadenie pracoviska kontroly originality. Povolenie na zriadenie pracoviska kontroly originality udeľuje Okresný úrad pre cestnú dopravu a pozemné komunikácie, v ktorého územnom obvode bude PKO zriadené. V zmysle platného správneho poriadku má povolenie na zriadenie PKO platnosť 2 roky. Po zriadení pracoviska a splnení podmienok na udelenie oprávnenia na vykonávanie kontroly originality v zmysle § 84 citovaného zákona, udelí príslušný okresný úrad oprávnenie na vykonávanie kontroly originality. Od dátumu uvedeného v oprávnení môže oprávnené PKO vykonávať kontroly originality. V súčasnosti je aktívnych 100 pracovísk kontrol originality.
Fyzická osoba, ktorá chce vykonávať kontroly originality a spĺňa podmienky definované zákonom, môže ako technik kontroly originality vykonávať kontrolu originality vozidla až po udelení osvedčenia technika kontroly originality príslušným okresným úradom. Podmienky získania osvedčenia sú definované v zákone 106/2018 Z.z. (§ 90) a vo vyhláške 139/2018 (§ 24).